《观暴》
宋代·孔平仲

怒雷殷殷西南天，黑气一抹如长烟。鲸嘘鳌噫蛟吐涎，龙呼其俦相后先。

散为飞云盖蜿蜒，以尾卷海洒百川。河伯乃在坎底眠，震惊掉动忧不全。

白浪涌起高于船，冈驰隰舞山回旋。崩冲摆落蔚高骞，声势烈烈孰使然。

须臾寂静又改前，馀氛倚汉犹青玄。小虾奋头如自贤，神龙归宫鱼出泉。

作者简介：孔平仲，生于庆历四年（1044），字毅父，今峡江县罗田镇西江村人，政和元年（1111）病卒，终年六十八岁。《清江三孔集》四十卷中，平仲占21卷。